
AZ ÉLMÉNY NYOMÁBAN: A SZENZOROS ÉLMÉNYKERESÉS HATÁSAI A SZOLGÁLTATÁSOK ESETÉBEN MEGFIGYELHETŐ FOGYASZTÓI MAGATARTÁSRA 

Dolgozatom elkészítése során arra a kérdésre kerestem a választ, hogy a fogyasztói magatartás, egy marketing szempontból újszerű vetülete, a szenzoros élménykeresés milyen formában jelenik meg, illetve gyakorol hatást a szolgáltatások esetében megfigyelhető fogyasztói viselkedésmintákra. Az elméleti háttérelemzés, és az ahhoz kapcsolódó primer kutatás során ezen marketingkérdést, az újszerű ingerek keresésének, illetve a fogyasztói döntéshozatal kockázati vetületének függvényében elemeztem.
Az ezt vizsgáló, saját összeállítású, online kitölthető kérdőívet a Pécsi Tudományegyetem Közgazdaságtudományi Karának 68 aktív hallgatója töltötte ki. Az adatelemzési eljárás során
- a megbízhatóság növelése érdekében - végzett előszűrésekkel, végül 48 főre redukáltam a véletlen mintavételezéssel kialakított mintát. A felállított hipotézisek tesztelésére a kapcsolatok grafikus- és korrelációelemzését is elvégeztem a meghatározott kulcsváltozók mentén. Előzetes várakozásaimnak megfelelően az általános szenzoros élménykeresés, illetve a szűkebb értelemben vett élménykeresési dimenzió egyaránt közepes erősségű, pozitív korrelációt mutatattak a szolgáltatások igénybevételi gyakoriságára nézve. Az elvégzett adatelemzések a kockázatkezelési tényezők szükségessége szempontjából a vártnak megfelelő, negatív irányú tendenciáról számoltak be, azonban a vizsgált változók között nem találtam szignifikáns korrelációt.
A vizsgálat eredményei rámutattak, hogy a szenzoros élménykeresés dimenziójában megfigyelhető egyéni különbségek, a szolgáltatások esetében jelentkező, fogyasztói magatartás dimenziójában is eltéréseket eredményezhetnek. A bemutatott módszertani megfontolásokat a marketingkutatási alkalmazhatóság mellett, akár az elméleti modellépítés, mintegy integrált személyiségvizsgálati eszközként is alkalmazhatjuk. Fontos azonban megemlítenünk, hogy a felállított hipotézisek egy nagyobb elemszámú mintán történő további tesztelése, nem csak az eddig feltárt kapcsolatok magyarázó erejét növelhetné, de - a szélesebb körű adatelemzési lehetőségek révén - a kockázatkezelési komponens megbízhatóbb vizsgálatához is hozzájárulhatna.



